钦定古今图书集成/历象汇编/乾象典/第025卷 > 《明阳玛诺天问略》 > 《天有几重及七政本位问答》
## 钦定古今图书集成/历象汇编/乾象典/第025卷 > 《明阳玛诺天问略》 > 《天有几重及七政本位问答》

问：“人居地上，依其目力所及，独见一重，自东而西，一
日一周耳。今设十二重，何征？”曰：“万物或静或动，静者
独有一静，是静无动；动者独有一动，是动无静。终古
以来，未有一息之内，能动静互现者也。未有二动并
出，能此动东去，彼动西行者也。于其运动相反，可知
其体有同异矣。今恒见日月五星列宿，其运动各各”
相反，便知所丽之天，原非一重。日月相反运动，于朔
望见之。“朔日月共躔一度，望日月相远半周。”月每日
自西而东，行十三度有奇，日每日约行一度。五星所
离日月列宿，每日各异，其相近相远，亦各时刻不同。
因知各有其本重所丽之天，可证五星之有五重天
也。列宿诸星，相近相远，终古恒同，因知其所丽天终
古恒同，而可证其有第八重天也。夫日月诸星本动
之天，皆自西而东也。天左旋，日月五星右行，贵国先
儒亦已晰之矣。今举目而视之，日生于东，没于西，月
与诸星随之以旋，其自东而西者又昭眧然。此必有
一天焉，为之主宰，为之牵属，而日月诸星之天因之，
则九重天是也。故自“东而西”者，宗动天也；“自西而东”
者，日月诸星之天也；“自西而东”者，日月诸星之本动
也；“自东而西”者，日月诸星之带动也。明乎二动，得天
体也。第九第十重天，其说甚长，宜有专书备论。